Betoging op N3 ontwrig verkeer  Foto: Twitter Verkeer op die N3 naby Johannesburg is Dinsdagoggend erg ontwrig toe inwoners van Alexandra ŉ deel van die hoofweg beset het tydens ŉ betoging oor dienslewering. Supt. Edna Mamonyane, woordvoerder van die Johannesburgse metropolisie, het gesê die betoging is naby die Londonweg-afrit en twee bane op die N3-Noord is vir verkeer gesluit. “Die Johannesburgse metropolisie en polisiebeamptes is op die toneel. Inwoners betoog glo oor diensleweringskwessies, insluitend ŉ gebrek aan elektrisiteit.” Betogers het buitebande aan die brand gesteek en klippe in die pad gepak. Volgens Mamonyane moet motoriste eerder die Modderfonteinweg-afrit neem, deur Wynberg beweeg en op die M1 aansluit by Corlettweg. Mamonyane het gesê daar is geen beserings aangemeld nie en dat niemand nog in hegtenis geneem is in verband met die voorval nie.